kykNET maak groot skuiwe met TV-skedule | Maroela Media
Getroud met Rugby (Foto: Facebook)
kykNET het Donderdag 'n splinternuwe programskedule vir dié kanaalgroep se gewilde programme aangekondig.
Veranderings is onder meer beplan vir die DStv-kanale 144, 145 en 146.
Karen Meiring, direkteur van kykNET-kanale, sê die kykNET-aanbod is nou groter as vantevore en dié kanaalgroep moes daarom kopkrap om plek te maak vir splinternuwe programme.
"Ons grootste prioriteit met die hersiening van ons programskedules was egter, soos altyd, ons kykers. Ons dien 'n steeds groeiende en uiteenlopende gehoor wie se gewoontes en behoeftes jaarliks verander. Hierdie gehoor verwag van ons om tred te hou met internasionale TV-tendense en steeds die beste stories uit eie bodem te vertel. Ons nuwe programskedule weerspieël al hierdie oorwegings en strewe."
Programme soos Kwêla, Bravo en Jou Show sal voortaan oor naweke gebeeldsaai word terwyl weeksaande plek maak vir komedie, nuwe drama en inhoud soos Kook en Geniet.
Só lyk die veranderinge:
Getroud met Rugby skuif vanaf 10 Julie 2017 na 21:00 op die kykNET-kanale DStv 144 en 145. Kykers sal nog 'n rukkie moet wag om te sien wat dié nuwe laataand-tydgleuf op die premium kykNET-kanaal 144 vir die Stryders en die Pom-Poms inhou.
Suidooster sal vanaf 10 Julie op kykNET (DStv-kanaal 144) en kykNET&kie (DStv-kanaal 145) om 18:30 gebeeldsaai word. Hierdie verskuiwing gee kykers die geleentheid om ingeskakel te bly vir die regstreekse Afrikaanse nuus om 19:00 op albei kanale. Die Suidooster-herhaling op kykNET&kie sal nou om 22:00 geskied om plek te maak vir gewilde programme soos Treknet, Kokkedoor, SuperRugby en Vallei van Sluiers in die 20:00-tydgleuf.
Maandae laat jou voortaan lag met 'n dubbeldoor van komedie met Elke Skewe Pot (Franci Swanepoel, Marisa Drummond, Carien Botha, Carine Rous en Hannes Brümmer) om 20:00 en Parlement Parlement om 20:30 met Louw Venter en Elana Afrika-Bredenkamp wat die septer swaai as kykNET se eie Madame Speaker.
Dinsdae sorg vir drama met die tweede seisoen van Die Boekklub. Dié reeks, wat met 'n Safta en ATKV-Mediaveertjie bekroon is, word vanaf 11 Julie 2017 om 20:00 uitgesaai.
Op Woensdae is daar tyd vir Kook en Geniet vanaf 5 Julie om 20:00 – 'n watertand-kosprogram, gegrond op die ikoniese resepteboek, aangebied deur Lise Swart. Daarna volg die gewilde Groen Namibië, wat terugkeer vir 'n derde seisoen vanaf 12 Julie om 20:30. Daar's ook goeie nuus vir krieketliefhebbers: Op kykNET&kie (DStv-kanaal 145) begin 'n nuwe seisoen van BVP met Johnny Davids en Fanie de Villiers om 21:30.
Vorige uitsendings van die reeks Legendes van Afrikaanse Musiek het dawerend positiewe terugvoer van kykers ontlok en daarom is besluit om Julie met die stories van Gé Korsten, Rina Hugo en Johan van Rensburg, Lucas Maree en Boet Pretorius af te skop.
Vrydagaande skop af om die braaivleisvuur met Jan Braai om 18:30. Ná die Afrikaanse nuus kuier almal verder saam met Breyten, Janina en Vaatjie in Toks en Tjops om 20:00. kykNET NOU! (DStv-kanaal 146) verskaf 'n lekker klankbaan vir jou naweek met die M-Net en vriende-konserte, wat elke Vrydag om 21:00 uitsaai. Daar is ook hope lekker speellyste en die kykNET Top 20 hou ons op die hoogte van die nuutste musiek wat elke maand vrygestel word.
Vanaf Saterdag 15 Julie om 18:30 maak kykNET saam met die Fiësta-span 'n feestelike draai by elke fees in die land. Emo Adams toets bekendes buite hul gemaksone in die nuwe seisoen van Jou Show om 19:30 en Pieter Koen speel jou versoeke elke Saterdagaand vanaf 20:00 op Jukebox. Terloops, die immergewilde Jukebox en Jou Show vier vanjaar hul 10de seisoen op kykNET (DStv-kanaal 144).
Ons sluit die kykNET-week af met stories van Suid-Afrikaners wat inspireer. Jý Geld is 'n nuwe program wat finansiële wenke gee om die lewe met groter geldvernuf aan te pak. Leandie du Randt Bosch en die nuwe deelnemers aan Slank II gee ons die geleentheid om in hul oorwinningstryd teen gewig en ander persoonlike uitdagings te deel, gevolg deur Bravo wat die sluier lig en agter die skerms kuier by die land se mees gesogte geleenthede en persoonlikhede.
Kwêla is 'n instelling en die program word nou deel van kykNET se Sondagaandaanbod. Vanaf 9 Julie sal Hannes en die span kykers nou op Sondae inspireer met die stories van Suid-Afrikaners wat 'n verskil maak.
Daar is egter nóg groot nuus met 'n seisoen van die nuutste Afrikaanse speelfilms wat vanaf Julie elke Sondag om 21:00 gebeeldsaai word. Kykers kan uitsien na gunstelinge en nuwe films wat vir die eerste keer op kykNET te sien is, onder meer Modder en Bloed, Noem My Skollie en Treurgrond.
Splinternuwe TV-reeks in SA vervaardig
Hulle gaan baaaie kykers wat 'Gertoud met rugby', gekyk het verloor. Daardie tyd is daar beter te sien op ander kanale, dan soek mense nie sepies nie.
Nee wat, pla my glad nie. Ek neem alles op, en kyk wanneer ek wil. Solank my PVR net nie sy bearings verloor nie, is ek fine.
Hoekom die gewildste programme skuif na 21h00, dan gaan kinders slaap vir skool die volgende more, soos Kobus se as jy nie kan beter doen nie, neuk die kykers rond???
Net nie heruitsendings nie asb !!!!!!!!!
Ai, nog kookprogramme? Hoeveel nog? Miskien is dit nou tyd vir my om 'n goedkoper pakket te neem sonder al die swak ptrogramme wat Karin nou op ons afdwing.